C 94/62
EL
Επίσημη Εφημερίδα της Ευρωπαϊκής Ένωσης
13.3.2023
— να μεταρρυθμίσει την προσβαλλόμενη απόφαση και να κρίνει ότι δεν συντρέχει κανένας σχετικός λόγος απαραδέκτου όσον αφορά την αίτηση καταχωρίσεως σήματος της Ευρωπαϊκής Ένωσης υπ’ αριθ.
18 204 993 CHERRY Passion για όλα τα προϊόντα της κλάσης 30, καθώς και ότι το σήμα πρέπει να καταχωριστεί· — να της επιδικάσει στην προσφεύγουσα τα δικαστικά έξοδά της.
Προβαλλόμενοι λόγοι — Παράβαση του άρθρου 8, παράγραφος l, στοιχείο β', του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου. — Παραβίαση της αρχής της προστασίας της δικαιολογημένης εμπιστοσύνης και της αρχής της ασφάλειας δικαίου. — Παράβαση του άρθρου 94, παράγραφος 1, και του άρθρου 95, παράγραφος 1, του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου.
Προσφυγή-αγωγή της 30ής Ιανουαρίου 2023 — QN κατά eu-LISA (Υπόθεση T-31/23) (2023/C 94/75) Γλώσσα διαδικασίας: η γαλλική Διάδικοι Προσφεύγων-ενάγων: QN (εκπρόσωπος: Χ.
Ταγάρας, δικηγόρος) Καθού-εναγόμενος: Οργανισμός της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA)
Αιτήματα Ο προσφεύγων-ενάγων ζητεί από το Γενικό Δικαστήριο: — να κάνει δεκτή την προσφυγή-αγωγή· — να ακυρώσει τις προσβαλλόμενες πράξεις· — να καταδικάσει τον καθού-εναγόμενο στην καταβολή αποζημίωσης ύψους 4 000 ευρώ· — να καταδικάσει αποκλειστικά τον καθού-εναγόμενο στην καταβολή των δικαστικών εξόδων.
Λόγοι ακυρώσεως και κύρια επιχειρήματα Προς στήριξη της προσφυγής-αγωγής του κατά της απόφασης του Οργανισμού της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA), της 5ης Αυγούστου 2022, περί επιβεβαίωσης της έκθεσης βαθμολογίας του προσφεύγοντος-ενάγοντος για το έτος 2021, ο προσφεύγων-ενάγων προβάλλει έξι λόγους ακυρώσεως. 1.
Με τον πρώτο λόγο προβάλλεται παράβαση της υποχρέωσης αιτιολογήσεως λόγω του γεγονότος ότι, μεταξύ άλλων, οι προσβαλλόμενες πράξεις στερούνται συνοχής, όσον αφορά ειδικότερα την αναντιστοιχία μεταξύ του βαθμού και του γράμματος των εκτιμήσεων της έκθεσης βαθμολογίας. 2.
Με τον δεύτερο λόγο προβάλλεται πρόδηλη πλάνη εκτιμήσεως όσον αφορά τη βαθμολογία του προσφεύγοντος-ενάγοντος, λόγω έλλειψης συνοχής και λόγω αναντιστοιχίας μεταξύ της εν λόγω βαθμολογίας και του γράμματος των εκτιμήσεων της έκθεσης. 3.
Με τον τρίτο λόγο προβάλλεται παράβαση των κανόνων που διέπουν την κατάρτιση των εκθέσεων βαθμολογίας, καταστρατήγηση της διαδικασίας και κατάχρηση εξουσίας, καθώς και παράβαση του καθήκοντος αμεροληψίας, λόγω ιδίως του γεγονότος ότι ο πρώτος βαθμολογητής του προσφεύγοντος-ενάγοντος τροποποίησε το σχέδιο της έκθεσης σε συνάρτηση με την εξέλιξη άλλης διαδικασίας που αφορούσε τον προσφεύγοντα-ενάγοντα, και συγκεκριμένα διαδικασίας διοικητικής έρευνας.